Document ID: /roh_data/filtered/fineweb-2-filterrobots_roh.jsonl.gz/47723

Sin basa dal midament al timun da l’interpresa hajan er ulteriuras collavuraturas e collavuraturs, ch'hajan gì ina stretga collavuraziun cun Bruno Marinoni, decis da bandunar la scola da skis.
Pervi dal midament al timun han decis pliras collavuraturas e collavuraturs da bandunar la scola da skis
Quest pass deploreschia il cussegl administrativ. Mintga midament possia però er esser ina schanza. Els sajan persvads ch'ins possia chattar novas collavuraturas e collavuraturs, uschia Suter vinavant.
Tiziano Zeller è il nov directur
Sco nov directur è vegnì elegì l’indigen Tiziano Zeller. El lavura gia divers onns sco magister da skis tar l’interpresa ed è dapi trais onns part dal cussegl administrativ. La primavaira 2020 ha el absolvà la scola spezialisada superiura da turissem. Dapi lura lavura el sco manager d’events tar Schlarigna Turissem. Sia nova sfida cumenza l'avust da quest onn.
Nova participaziun finanziala
Ultra da quai duai en avegnir vegnir schlargiada la collavuraziun cun la Skiservice Corvatsch SA. Ella è dapi divers onns in partenari da la scola da skis San Murezzan e duai sa participar en avegnir er finanzialmain vid la Snowsports San Murezzan SA.